Tarja Tallqvist

**Tarja Tallqvist** (o.s. **Tainio**, s. 18. tammikuuta 1944 Joensuu) on suomalainen hoitotyöaktivistina tunnetuksi tullut tv-ohjaaja, toimittaja, dokumentaristi ja poliitikko. Tallqvist on toiminut Espoon kaupunginvaltuutettuna, ja toimi Suomen Kristillisdemokraattien kansanedustajana vuodesta 2007 vuoteen 2011. Tällöin Tallqvist oli eduskunnan naisverkoston puheenjohtaja, jäsenenä työelämä- ja tasa-arvovaliokunnassa, sekä ympäristövaliokunnassa. ETYJissä Tallqvist oli varajäsen.

## Koulutus
Tallqvist kävi oppikoulua Lauttasaaren yhteiskoulussa ja valmistui sieltä vuonna 1961. Vuonna 1963 hän opiskeli vaihto-oppilaana Southfield High Schoolissa Yhdysvalloissa. Myöhemmin uransa aikana hän kouluttautui lähihoitajaksi ja erikoistui vanhustyöhön Espoon terveys- ja sosiaalialan oppilaitoksessa (ETSO), josta hän valmistui vuonna 2005.

## Työura
Tallqvist aloitti työuransa mediassa toimiessaan sihteerinä MTV3:ssa vuosina 1971–1973. Hän siirtyi elokuva-alalle 1970-luvun lopulla ja työskenteli tuottajana Sektor-Filmissä vuosina 1979–1984. Vuosina 1984–1991 hän toimi Wernestor-Filmissä tuottaja-ohjaajana. Vuodesta 1992 vuoteen 2005 Tallqvist työskenteli omassa tuotantoyhtiössään Filmiyhtiö Tarja Tallqvistissa tuottaja-ohjaajana. 

Dokumenttien kysynnän hiivuttua Tallqvist opiskeli lähihoitajaksi ja on työskennellyt muun muassa kodinhoidossa, palvelutalossa sekä dementiakodissa vuosina 2005–2007. Kerrottuaan kolumnissaan TEHY:n lehdessä millaista on vanhustenkodinhoidon arki, Helsingin kaupungin virkamiehet ilmoittivat, että Tallqvist ei enää saa tehdä Helsingin kaupungille töitä. Tallqvist oli kertonut, että hoitajalla oli enimmillään 15 minuuttia per kotikäynti.

## Hoitotyöaktivistina
Espoolaisen Tallqvistin tavoite oli kerätä Internetissä syksyyn 2006 mennessä miljoona nimeä vanhusten hoitajien työoloja ja omaishoitajia koskevaan adressiin. Nimiä kertyi lopulta runsaat 405&nbsp;000, ja vetoomus luovutettiin 29. marraskuuta 2006 valtiovarainministeri Eero Heinäluomalle.

## Poliittinen ura
Tallqvist valittiin eduskuntaan vuoden 2007 eduskuntavaaleissa kristillisdemokraattien listalta Uudenmaan vaalipiiristä äänin 4 391.

Tallqvist oli ensimmäinen uusi kansanedustaja 2007, joka teki lakialoitteen (27. huhtikuuta 2007). Tämä lakialoite oli Laki vanhusten, vammaisten ja psyykkisesti sairaiden kanssa työskentelevien rikostaustan selvittämisestä ja laki rikosrekisterilain 6 §:n muuttamisesta (LA 30/2007 vp).

Tallqvist otti Helsingin Sanomien vaalikoneessa sekä perheen sisäiseen että täyteen adoptio-oikeuteen myönteisen kannan ainoana Kristillisdemokraattien kansanedustajana. Helsingin Sanomien vaalikoneessa Tallqvist perusteli myönteistä kantaansa näin: ”Lapsen onnellisuus on se tärkein. Jos hän saa rakkautta kaikki on hyvin.”

Tallqvist äänesti ydinvoimalupien myöntämistä vastaan vuonna 2010.

Toukokuussa 2011 Tallqvist ilmoitti eronneensa Kristillisdemokraattisesta puolueesta ja liittyvänsä SDP:hen.

## Yksityiselämä
Tallqvist on puhunut julkisesti omista kokemuksistaan laman jälkeisessä Suomessa. Laman seurauksena Tallqvistin omistama dokumentteihin ja mainoksiin erikoistunut tuotantoyhtiö ajautui konkurssiin. Kyseisen konkurssin seurauksena Tallqvist menetti talonsa ja joutui velkoihin. Taloudellisten haasteiden aikaan myös Tallqvistin poika sairastui syöpään. Tallqvist on kertonut näiden syiden takia yrittäneensä itsemurhaa ja joutuneensa tämän seurauksena psykiatriselle osastolle hoitoon. Myöhemmin Tallqvistin poika parani syövästä.

## Saavutukset
Tallqvist on saanut lukuisia palkintoja dokumenteistaan ja elämäntyöstään:

*Vuoden paras dokumenttisarja: *Hopeinen kolmio* (MTV3, 1990)
*Vuoden paras dokumenttisarja: Telvis-kunniakirja (1990)
*Valtion tiedonjulkistamispalkinto: *Elämää Suomessa* (YLE 1, 1997)
*Syöväntorjuntatyön ansiomitali (1998)
*Suomen Mielenterveysseuran mitali dokumenteista ja tietoiskuista mielenterveystyön hyväksi (1999)
*Vuoden Teko. ET-lehti (2006)
*Vuoden Lyyti. UNIONI, naisasialiitto Suomessa ry (2006)
*Yhteiskunnallinen teko 2006. Helsingin sosialidemokraatit ry.

## Julkaisut
*  
* 

## Lähteet

## Aiheesta muualla
*